Koirapartion kokemuksen mukaan tyypillisesti hillasuolla eksyvät ikänsä Lapissa, Oulun läänin pohjoisosissa ja Kainuussa asuneet keski-iän ylittäneet henkilöt. Kuvituskuva. Kuva: Jussi Leinonen

Oulun poliisilaitos antaa Facebook-sivuillaan neuvoja marjastajille eksymisen varalta. Poliisilaitoksen koirapartion Sauli, Kalle, Horkka ja Jussi allekirjoittamissa ohjeissa korostetaan asian olevan ajankohtainen, sillä marjastajien etsintäkausi alkaa avosuohillastajien etsinnöillä.

– Siitä siirrytään pikkuhiljaa korpihillan- ja mustikanpoimijoihin. Puolukan poimijat etsitään ennen pakkaseen eksyneitä karpalon noukkijoita, Oulun poliisilaitos kirjoittaa.

Mansikanpoimijoita eksyy jonkin verran vähemmän kuin hillastajia muiden marjastajien asettuessa käyrän keskivaiheille. Koirapartion kokemuksen mukaan tyypillisesti hillasuolla eksyvät ikänsä Lapissa, Oulun läänin pohjoisosissa ja Kainuussa asuneet keski-iän ylittäneet henkilöt.

– Vastaavasti vähiten suolle katoaa noin 20-vuotiaita helsinkiläispoikia. He ovat siis tutkimusteni kaikista varmimpia kairan kiertäjiä.

Marjareissulle lähteviä poliisilaitos neuvoo muun muassa tunnistamaan omat voimansa, ottamaan mukaan muun muassa evästä, juotavaa, puukon ja kompassin, lataamaan 112-sovelluksen ja soittamaan apua arkailematta.

– Marjastakaa porukalla, sillä yksin eksyminen on paljon tylsempää. Jos ei ole marjastuskaveria, niin sano ainakin jollekin visulle ystävälle paras hilla-apajasi. Siis se oikea paikka. Kerro milloin lähdet ja milloin palaat takaisin, poliisilaitokselta suositellaan.

Lue koko päivitys alta: